KOMISIJOS SPRENDIMAS
2005 m. lapkričio 21 d.
leidžiantis Estijos Respublikai apskaičiuojant nuosavų PVM išteklių bazę naudoti tam tikrus apytikrius apskaičiavimus
(pranešta dokumentu Nr. C(2005) 4423)
(autentiškas tik tekstas estų kalba)
(2005/816/EB, Euratomas)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Europos atominės energijos bendrijos steigimo sutartį,
atsižvelgdama į 1989 m. gegužės 29 d. Tarybos reglamentą (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (1), ypač į jo 13 straipsnį,
kadangi:
(1)
Pagal 1977 m. gegužės 17 d. Šeštosios Tarybos direktyvos 77/388/EEB dėl valstybių narių apyvartos mokesčių įstatymų derinimo - Bendra pridėtinės vertės mokesčio sistema: vienodas vertinimo pagrindas (2) (toliau - Šeštoji direktyva), 28 straipsnio 3 dalį valstybės narės gali ir toliau apmokestinti tam tikrus sandorius arba jų neapmokestinti. Į šiuos sandorius būtina atsižvelgti nustatant PVM išteklių bazę.
(2)
Taikant Šeštosios direktyvos 28 straipsnio 3 dalies nuostatas, pagal Estijos Respublikos stojimo į Europos Sąjungą akto (3) VI priedo 7 skirsnio (Mokesčiai) 1 dalies b punktą Estijos Respublikai leidžiama neapmokestinti tam tikrų sandorių, išvardytų Šeštosios direktyvos F priede.
(3)
Estijos Respublika negali tiksliai apskaičiuoti tam tikrų kategorijų sandorių, išvardytų Šeštosios direktyvos F priedo 17 punkte, nuosavų PVM išteklių bazės. Toks apskaičiavimas greičiausiai pareikalautų nepagrįstai didelių administracinių sąnaudų, palyginti su nedidele šių sandorių reikšme Estijos Respublikos bendrai PVM išteklių bazei. Estijos Respublika gali atlikti apytikrius apskaičiavimus šios Šeštosios direktyvos F priede išvardytų sandorių kategorijų atžvilgiu. Todėl Estijos Respublikai turėtų būti leista PVM bazę apskaičiuoti naudojant apytikrius apskaičiavimus pagal Reglamento (EEB, Euratomas) Nr. 1553/89 6 straipsnio 3 dalies antrą įtrauką.
(4)
Nuosavų išteklių patariamasis komitetas patvirtino ataskaitą su jo narių nuomonėmis apie šį sprendimą,
PRIĖMĖ ŠĮ SPRENDIMĄ:
1 straipsnis
Siekiant apskaičiuoti nuosavų PVM išteklių bazę nuo 2004 m. gegužės 1 d., Estijos Respublikai leidžiama naudoti apytikrius apskaičiavimus šios Šeštosios direktyvos F priede nurodytų sandorių kategorijos atžvilgiu:
1)
keleivių vežimas (F priedas, 17 punktas).
2 straipsnis
Šis sprendimas skirtas Estijos Respublikai.
Priimta Briuselyje, 2005 m. lapkričio 21 d.